കനത്ത മഴയില് കാക്കത്തുരുത്ത് ഒറ്റപ്പെട്ടു കേച്ചേരി പുഴയിലെ തടസങ്ങള് നീക്കണമെന്ന് നിവാസികള് പാവറട്ടി: കിഴക്കേ അതിര്ത്തിയായ കേച്ചേരി പുഴയിലെ തടസങ്ങള് മേഖലയില് വെള്ളപ്പൊക്കത്തിന് കാരണമാകുന്നുവെന്നും അവ അടിയന്തരമായി നീക്കണമെന്നും കാക്കത്തുരുത്ത് നിവാസികള്. വാഴാനി ഡാമില് നിന്നും ഒഴുകിവരുന്ന വെള്ളം കേച്ചേരിപ്പുഴയിലൂടെയാണ് കെ.എല്.ഡി.സി കനാലിലേക്ക് എത്തുന്നത്. പുഴയില് എളവള്ളി അതിര്ത്തി ആരംഭിക്കുന്ന പുരന്തര ഭാഗത്ത് വലിയ പാറക്കെട്ട് നീരൊഴുക്കിന് തടസ്സമായി നില്ക്കുകയാണ്. നിരവധി മണ്തിട്ടകളും കൈതക്കാടുകളും പുഴയില് തടസം സൃഷ്ടിക്കുന്നുണ്ട്. അവ അടിയന്തരമായി നീക്കാന് ഇറിഗേഷന് വകുപ്പിനോട് ആവശ്യപ്പെടാന് എം.എല്.എ.യുടെ നിര്ദ്ദേശപ്രകാരം എളവള്ളി ഗ്രാമപഞ്ചായത്ത് ഭരണസമിതി തീരുമാനമെടുത്തിരുന്നു. ഇറിഗേഷന് മന്ത്രിയുമായി ബന്ധപ്പെട്ട് കേച്ചേരി പുഴയിലെ തടസങ്ങള് നീക്കാനുള്ള നടപടികള് അടിയന്തരമായി സ്വീകരിക്കുമെന്ന് തുരുത്തിലെത്തിയ മുരളി പെരുനെല്ലി എം.എല്.എ ഉറപ്പ് നല്കി. എം.എല്.എയുടെ ആസ്തി വികസന ഫണ്ടില് നിന്നും 40 ലക്ഷം രൂപ ചെലവഴിച്ച് നിര്മ്മിക്കാനുദ്ദേശിക്കുന്ന പാലത്തിന്റെ ടെന്ഡര് നടപടികള് സ്വീകരിച്ച് വരികയാണെന്നും എം.എല്.എ അറിയിച്ചു. എളവള്ളി പഞ്ചായത്ത് പ്രസിഡന്റ് ജിയോ ഫോക്സ് എം.എല്.എ.ക്കൊപ്പം ഉണ്ടായിരുന്നു.